CELEX: 32021D0512(02)
Language: lt
Date: 1620345600000
Title: Komisijos sprendimas 2021 m. gegužės 7 d. kuriuo iš dalies keičiamas Sprendimas 2017/C 31/12, kuriuo įsteigiama Komisijos ekspertų grupė „Gyvūnų gerovės platforma“ (Tekstas svarbus EEE) 2021/C 185/04

2021 5 12   
               
               
                  LT
               
               
                  Europos Sąjungos oficialusis leidinys
               
               
                  C 185/7
               
            
         KOMISIJOS SPRENDIMAS
         2021 m. gegužės 7 d.
         kuriuo iš dalies keičiamas Sprendimas 2017/C 31/12, kuriuo įsteigiama Komisijos ekspertų grupė „Gyvūnų gerovės platforma“
         (Tekstas svarbus EEE)
         (2021/C 185/04)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         kadangi:
         
                     (1)
                  
                  
                     Komisijos sprendimu 2017/C 31/12 (1) įsteigta ekspertų grupė „Gyvūnų gerovės platforma“ (toliau – Platforma). Pagrindinė Platformos užduotis – teikti pagalbą Komisijai ir padėti palaikyti nuolatinį dialogą tiesiogiai su gyvūnų gerove susijusiais Sąjungos lygmens klausimais, tokiais kaip teisės aktų vykdymo užtikrinimas, keitimasis mokslo žiniomis, inovacijomis ir gerąja gyvūnų gerovės užtikrinimo praktika;
                  
               
                     (2)
                  
                  
                     iš pradžių buvo nustatyta, kad Sprendimas 2017/C 31/12 bus taikomas iki 2019 m. gruodžio 31 d.; Komisijos sprendimu 2019/ C405/05 (2) jo taikymo laikotarpis pratęstas iki 2021 m. birželio 30 d.;
                  
               
                     (3)
                  
                  
                     per ketverius veikimo metus Platforma tapo plačiai pripažįstamu forumu, kuriame, siekiant didinti gyvūnų gerovę, vyksta atviras dialogas gyvūnų gerovės temomis, dalijamasi gerąja patirtimi ir imamasi ne teisėkūros iniciatyvų, dalyvaujant valstybėms narėms ir atitinkamiems visos Sąjungos suinteresuotiesiems subjektams;
                  
               
                     (4)
                  
                  
                     2020 m. gegužės 20 d. Komisija priėmė komunikatą „Sąžininga, sveika ir aplinkai palanki maisto sistema pagal strategiją „Nuo ūkio iki stalo“ (3). Strategijoje numatyti su gyvūnų gerove susiję veiksmai, pavyzdžiui, ES gyvūnų gerovės ženklo galimybių nagrinėjimas, su gyvūnų gerovės teisės aktų vykdymo užtikrinimu susijusių klausimų nagrinėjimas arba būsimai gyvūnų gerovės teisės aktų peržiūrai reikalingų nuomonių rinkimas. Platforma gali atlikti svarbų vaidmenį rengiant tuos veiksmus;
                  
               
                     (5)
                  
                  
                     be to, atsižvelgiant į Europos Parlamento ir Tarybos reglamentą (ES) 2017/625 (4), Platforma taip pat galėtų padėti Komisijai rengti rekomendacinius dokumentus arba ne teisėkūros procedūra priimamus aktus, kuriais siekiama palengvinti ir suderinti gyvūnų gerovės taisyklių įgyvendinimą, prisidėdama prie techninių ir mokslinių klausimų sprendimo ir suteikdama praktinės šios srities patirties;
                  
               
                     (6)
                  
                  
                     todėl atnaujintos sudėties Platforma turėtų tęsti savo veiklą, kad galėtų prasmingai prisidėti prie dabartinių Komisijos gyvūnų gerovės srities prioritetų įgyvendinimo;
                  
               
                     (7)
                  
                  
                     todėl Sprendimo 2017/C 31/12 taikymo laikotarpis turėtų būti pratęstas 4 metais, iki 2025 m. birželio 30 d.;
                  
               
                     (8)
                  
                  
                     todėl Sprendimas 2017/C 31/12 turėtų būti atitinkamai iš dalies pakeistas,
                  
               NUSPRENDĖ:
         
            Vienintelis straipsnis
            Sprendimo 2017/C 31/12 16 straipsnis pakeičiamas taip:
            
               
                  „16 straipsnis
                  Taikymas
                  Šis sprendimas taikomas iki 2025 m. birželio 30 d.“
               
            
         
         
            Priimta Briuselyje 2021 m. gegužės 7 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  2017 m. sausio 24 d. Komisijos sprendimas, kuriuo įsteigiama Komisijos ekspertų grupė „Gyvūnų gerovės platforma“ (OL C 31, 2017 1 31, p. 61).
         
            (2)  2019 m. lapkričio 29 d. Komisijos sprendimas, kuriuo iš dalies keičiamas Sprendimas 2017/C 31/12, kuriuo įsteigiama Komisijos ekspertų grupė „Gyvūnų gerovės platforma“ (OL C 405, 2019 12 2, p. 5).
         
            (3)  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Sąžininga, sveika ir aplinkai palanki maisto sistema pagal strategiją „Nuo ūkio iki stalo“ (COM(2020) 381 final).
         
            (4)  2017 m. kovo 15 d. Europos Parlamento ir Tarybos reglamentas (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (OL L 95, 2017 4 7, p. 1).